Jak tam, grudniorze?
Bojek Wóm sie zachciywo?
Mje tyż, bo godejcie co chcecie, ale grudziyń to tyn mjesiónc, w kierym bojki, baśnie i legyndy majóm swoje śwjynto.
No tak to wżdycki za bajtla bóło, że na Dziecióntko abo na Mikołoja, dostowało sie knigi z bojkami braci Grimm, a zaś na Barbórka łojciec co roku przinosił ksiónżkowy, górniczy kalyndorz Ziymowita, w kierym szło sie poczytać ło skarbnikach, utopcach i inkszych ślónskich gizdach. A w telewizj, na Śwjynta, tyż zawsze puszczali nojlepsze bojki Disneya.
No i do dzisioj tak móm, że jak ino widza w ksiyngarniach bómbki i choinki, to zarozki właża i sznupia za bojkami - do sioszczynicy i sioszczyńca, a czasym tyż do... siebie :)
Łostanio łobejrzoł żech sie ze żónóm GWIEZDNY PYŁ na DVD. Znocie to? Pora lot tymu był taki film. Trocha choby Narnia, bo podobny klimat i żónglowanie baśniwowymi mótywami. No i łobasada kapitalno: Michelle Pfeiffer, Robert De Niro, Claire Danes abo Mark Strong.
Tyn łostatni to w ogóle jes mój ulubióny szwarccharakter łod jakigoś czosu ("chacharzył" na przikłod w ROBIN HOODZIE, KICK ASSIE, czy JÓHNIE CARTERZE - moij ulubiónyj science-fictión bojce).
A jak już tak żech najechoł na bojki z kosmosu, to wjycie, że 15 grudnio do kin włażóm nowe GWIEZDNE WOJNY? Niby to ino taki film dodatkowy (nazywo sie ŁOTR 1. GWIEZDNE WOJNY - HISTORIE), ale tyż na niego czekóm i planuja łobejrzeć go razym ze sioszczynicóm.
Co tam jeszcze?
Na nagrywarce móm ZŁOTY KÓMPAS, z Łostrway prziwiezióne DiViDiczko z pohadkóm "Johančino tajemství" - jak je kiedy z małóm łobejrza, to pewnie tyż Wóm sam łó nich na Bojkoblogu naszkryflóm.
A póki co, czimcie sie, gizdy, i paczcie tam jako.
I paczcie na bojki.
I czytejcie bojki.
Bo bez nich - jak to godoł stary Habryka z filmu Kutza - świot bółby plaskaty, jak przejechany kot :)
*
Ta fotka co sam robi za ilustracjo, to jes kadr z bojki "Johančino tajemství". Wjyncyj ło tym filmie znojdziecie tukej
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn bos_Latn pol_Latn szl_Latn unk szl_Latn